Malema sê Ramaphosa ‘bluf’ oor grondonteieningJulius Malema. Foto: ANA. Julius Malema, leier van die EFF, het Maandag tydens die debat oor pres. Cyril Ramaphosa se eerste staatsrede hom daarvan beskuldig dat hy leë beloftes maak oor grondonteiening sonder vergoeding. “Ek het die leier van die opposisie [Mmusi Maimane] iets hieroor hoor sê, ek wil jou waarsku, leier van die opposisie, jou posisie in die metro’s gaan afhang van jou houding oor die onteiening van grond sonder vergoeding. Ek wil jou daaroor waarsku want dit is ŉ fundamentele kwessie wat gaan veroorsaak dat ons met jou baklei. Enigiemand wat daarteen gekant is, is ŉ vyand van die mense en met so ŉ mens sal afgereken word,” het Malema gesê. Verskeie opposisiepartye, insluitend die DA en die EFF, beheer verskeie metro’s in die land deur middel van ŉ koalisieregering. Malema het met verwysing na Ramaphosa gesê sy melding van die kwessie het nie hoofopskrifte gehaal nie omdat “hulle weet hy is nie ernstig daaroor nie”. “Enigiemand wat bekommerd is oor beleggings in Suid-Afrika sou bekommerd wees oor grondonteiening sonder vergoeding in Suid-Afrika maar jy het vir hulle gesê: ‘Toemaar ek verwyl net tyd, moenie bekommerd wees nie, ek maak net my mense in die ANC stil’. Hierdie is nie ŉ kwessie om oor tyd te verwyl nie, dis ŉ emosionele kwessie en jy noem dit net as jy ernstig is daaroor,” het Malema gesê. Volgens hom moet daar ook nie voorwaardes verbonde wees aan die beleid van onteiening sonder vergoeding nie omdat grond destyds sonder voorwaardes afgevat is. “Daar was geen voorwaardes nie. Hulle het net ons mense doodgemaak.” Ramaphosa het in sy toespraak gesê dat die bespoediging van grondhervorming deel gaan uitmaak van ŉ beleid om die landbousektor ŉ hupstoot te gee. Malema het ook vir Ramaphosa herinner dat sy mandaat net vir een jaar duur omdat Suid-Afrikaners weer in 2019 se nasionale verkiesing gaan stem. Hy het wel benadruk dat die EFF, ŉ konstante politiese doring in oudpres. Jacob Zuma se vlees, besluit het om hom ŉ kans te gee.